जब तक स्वास्थ्य सही रहेगा, अनशन जारी रखेंगे अन्ना : बेदी  
सामाजिक कार्यकर्ता अन्ना हजारे की सहयोगी किरण बेदी ने गुरुवार को स्पष्ट किया कि अन्ना बेमियादी भूख हड़ताल पर हैं, न कि आमरण अनशन पर।
सामाजिक कार्यकर्ता अन्ना हजारे की सहयोगी किरण बेदी ने गुरुवार को स्पष्ट किया कि अन्ना बेमियादी भूख हड़ताल पर हैं, न कि आमरण अनशन पर। उन्होंने कहा, जितने लंबे समय तक वह भूख हड़ताल कर सकते हैं, वह करेंगे। लेकिन जिस वक्त डॉक्टर नरेश त्रेहन के नेतृत्व में डॉक्टरों का विचार होगा, तो उनकी स्वास्थ्य संबंधी देखभाल की जाएगी, क्योंकि यह अनिश्चितकालीन भूख हड़ताल है और यह आमरण अनशन नहीं है।  अन्ना हजारे को चिकित्सा सेवा दिए जाने पर सरकार के साथ कोई टकराव नहीं होने का संकेत देते हुए किरण बेदी ने कहा कि वे हजारे के अनशन पर हुए इस समझौते को एक पक्ष की जीत और दूसरे की हार के रूप में नहीं देखती हैं। किरण ने कहा, जब तक वह हड़ताल पर रह सकेंगे वह करेंगे, वह तब तक अनशन करेंगे, जब तक उनके जीवन पर कोई खतरा नहीं हो।  उन्होंने कहा कि हजारे का विरोध प्रदर्शन केवल अनशन नहीं, बल्कि धरना भी है। उन्होंने कहा कि मुद्दे को हजारे की सेहत से जोड़ा गया और इसलिए सरकारी डॉक्टर और उनकी पसंद के डॉक्टर उनकी सेहत की देखरेख करेंगे, जिनकी निगरानी डॉ त्रेहन करेंगे।  किरण ने कहा, उनकी सेहत को बिगड़ने नहीं दिया जा सकता। सरकार के झुकने को क्या सिविल सोसायटी की जीत माना जा रहा है, इस सवाल पर पूर्व आईपीएस अधिकारी ने कहा, यह एक मध्य मार्ग खोजने की बात है। हमने उन्हें सुना और उन्होंने हमारी बात सुनी और अंतत: शुरुआत का रास्ता सामने आया।